Drie vermoor ná hulle glo vee steelVan die vee wat glo gesteel is. Foto: Verskaf Drie mans is in Limpopo vermoor nadat hulle daarvan beskuldig is dat hulle vee gesteel het. Vyf verdagtes is intussen in verband met die voorval op Dithabaneng in die Ga-Mphahlele-gebied buite Polokwane in hegtenis geneem, het brig. Motlafela Mojapelo, woordvoerder van die polisie, gesê. Die verdagtes is Maandag vroegoggend in hegtenis geneem deur lede van die polisie se misdaadintelligensie- en veediefstaleenheid en speurders van Lebowakgomo. Die voertuig waarmee die vee glo vervoer is, is aan die brand gesteek. Foto: Verskaf Die drie slagoffers is Vrydag met klippe gegooi en aan die brand gesteek nadat hulle daarvan beskuldig is dat hulle vee gesteel het. Twee van die mans is op die toneel dood, terwyl die ander man onderweg na ŉ hospitaal oorlede is. Die voertuig wat glo gebruik is om die vee te vervoer, is ook aan die brand gesteek. Die vee is in Bolopa as gesteel aangemeld. Die vrou op wie se perseel die vee aangehou is, is deur die polisie vir ondervraging ingeneem en volgens Mojapelo word nog inhegtenisnemings verwag. Lt.genl. Nneke Ledwaba, provinsiale polisiekommissaris, het gesê die inhegtenisneming van die verdagtes moet ŉ duidelike boodskap stuur dat boendoegeregtigheid nie geduld sal word nie. Die verdagtes sal na verwagting vandag in die Lebowakgomo-landdroshof verskyn op aanklagte van moord en kwaadwillige saakbeskadiging.